Kryeministri izraelit kritikon presidentin Obama
Benjamin Metanyahu akuzoi presidentin amerikan Barack Obama për tërheqje nga angazhimi afatgjatë për të qëndruar përkrah Izraelit
Kryeministri izraelit Benjamin Netanyahu, duke shprehur zemërim ndaj votimit në Këshillin e Sigurimit që bën thirrje për t’i dhënë fund aktiviteteve të mëtejshme të ndërtimit të vendbanimeve në territoret e pushtuara, tha se do të urdhërojë qeverinë e tij të ndalë financimin e pesë institucioneve të OKB-së. Në deklaratat televizive të shtunën, zoti Netanjahu tha se Izraeli do të ndal gati 8 milionë dollarë financime për institucionet e OKB-së, por nuk dha hollësi të tjera. Zoti Netanyahu tha se Izraeli do të injorojë dispozitat e rezolutës. Ai akuzoi presidentin amerikan Barack Obama për tërheqje nga angazhimi afatgjatë për të qëndruar përkrah Izraelit. Ish negociatori palestinez për paqen Saeb Erekat e quajti votimin "një mesazh të qartë dhe unanim" për zotin Netanyahu se politikat e tij nuk do të çojnë në paqe apo siguri as në Izrael e as në rajon. Zoti Netanyahu tha se mezi pret të punojë me presidentin e zgjedhur amerikan Donald Trump "për të shfuqizuar efektet e dëmshme të kësaj resolute absurde." Zoti Trump merr detyrën e re më 20 janar. Të premten, Trump premtoi ndryshim në rolin e Shteteve të Bashkuara në Kombet e Bashkuara kur të marr postin. Në një postim në Tweeter ai tha “gjërat do të jenë ndryshe pas 20 janarit." Rezoluta u miratua në Këshillin e Sigurimit të premten pasi Shtetet e Bashkuara vendosën të mos i vënë veton, ashtu siç kishin vepruar në shumë raste kur anëtarë të tjerë të Këshillit të Sigurimit kishin kërkuar që Izraeli të ndalonte zgjerimin e vendbanimeve në Bregun Perendimor dhe Jeruzalemin Lindor.